GULLARMBÅNDET: Reagerer på at Kleppa slipper straffeskatt

Sp-statsråd Magnhild Meltveit Kleppa tvinges til å betale skatt av gullarmbåndet, men slipper straffeskatt.

Vis mer byoutline Hansen, Frode

Publisert: Oppdatert: 24. januar 2011 10:55 , Publisert: 24. januar 2011 07:20

– Avgjørelsen er meget, meget merkelig, sier skatteekspert Stig Flesland.

– Hun har fått en betydelig mildere behandling enn det mange andre skatteytere i Norge har vært utsatt for, sier Tom Staavi, redaktør for Dine Penger.

Sp-statsråd Magnhild Meltveit Kleppa tvinges til å betale skatt av gullarmbåndet, men slipper straffeskatt.

Statsrådseffekt

Det var i september i fjor at VG avslørte at Kleppa var en av flere statsråder som beholdt kostbare gaver de fikk i egenskap av å være statsråder.

Kleppa innrapporterte aldri armbåndet til ligningsmyndighetene fordi hun mente hun ikke hadde tatt det i privat eie, til tross for at hun hadde beholdt gaven siden mai 2007.

Den tolkningen er skattemyndighetene helt uenig i.

Verdien på Kleppas armbånd er satt til 15.250 kroner, og det beløpet legges til inntekten hennes for 2007. Men hun slipper å betale straffeskatt.

Forbauset professor

– Vanlige folk som glemmer å føre opp inntekter får 30 prosent tilleggsskatt nærmest uansett. I lys av det synes jeg det er veldig merkelig at statsråden slipper unna straffeskatt, sier siviløkonom og redaktør i Skattebetaleren, Stig Flesland.

– Får hun spesialbehandling?

– Jeg har en mistanke om en viss statsrådseffekt her. Med mindre Skatt Vest har fått tilgang på helt nye opplysninger i denne saken må jeg si avgjørelsen er meget, meget merkelig.

Kommunikasjonsrådgiver Eva Karin Dahle Rabben i Skattedirektoratet opplyser at de ikke vil svare på kritikken, fordi de ikke kan kommentere enkeltsaker i media.

– Jeg kan ikke si noe mer sofistikert enn at jeg var forbauset over avgjørelsen, når vi vet hvor lett man ellers tar i bruk tilleggsskatt, sier professor i skatterett ved Universitetet i Oslo, Frederik Zimmer, til VG.

Zimmer understreker at han ikke kjenner Skatt Vests begrunnelse.

Fordel uten glede

Skatteprofessor Terje Hansen ved NHH vurderer at det er rimelig at Meltveit Kleppa slipper å betale straffeskatt.

Årsaken er at hun har levert armbåndet tilbake til Fiskerstrand Verft.

– Man kan da si at hun har fått en fordel, men at hun ikke har fått noen glede av den, siden den er levert tilbake. Derfor blir det urimelig å ilegge henne straffeskatt, sier professoren.

Magnhild Meltveit Kleppa vil ikke la seg intervjue om saken.

Følg E24 på Facebook

Hemmeligholder skattebrev

Kleppa hemmeligholder brevet som pålegger henne å betale skatt av armbåndet. VG har etterspurt begrunnelsen, men den nekter både skatteetaten og Kleppa å offentliggjøre.

– Man burde ikke unnta begrunnelsen fra offentligheten. Det fører raskt til at man kan spekulere i om det gjelder andre regler for statsråder enn for oss andre, sier han.

Statsråden har tidligere lovet å gjøre svaret fra ligningskontoret offentlig kjent. Det var lille julaften samferdselsdepartementet sendte ut pressemelding om saken, etter at Skatt Vest fattet sitt vedtak 20. desember.

Da gullarmbåndet ble avslørt, offentliggjorde Kleppa både sitt eget brev til skattemyndighetene, hvor hun ba om en avklaring av skattemessige følger, og sa i en pressemelding 10. september:

– Når jeg får svar fra ligningskontoret mitt, vil jeg gjøre svaret offentlig kjent.

Men nå holder hun likevel svaret hemmelig. I stedet presenterer departementet det de kaller Skatt Vests "tilbakemelding" i pressemeldingen:

"Brevet fra Skatt Vest er et personlig brev til Magnhild Meltveit Kleppa og er unntatt offentlighet. I vår pressemelding av 23.12.10 har vi gjengitt tilbakemeldingen fra Skatt Vest", skriver ekspedisjonssjef Anne Marie Storli i samferdselsdepartementet i en e-post til VG.

– Kleppa argumenterte i september med at hun ikke hadde planer om å ta armbåndet i privat eie. Nå betaler hun skatt av armbåndet. Betyr det at statsråden er enig i at hun har hatt armbåndet i privat eie?

– Etter anmodning fra Kleppa har Skatt Vest vurdert saken, og Kleppa tar deres konklusjon til etterretning.

Les flere saker hos E24